Η αναβάθμιση του αξιόχρεου της χώρας την περασμένη εβδομάδα ανοίγει το δρόμο στον οίκο αξιολόγησης Fitch να αναβαθμίσει και ορισμένα εγχώρια καλυμμένα ομόλογα στην κλίμακα επενδυτικής διαβάθμισης (investment grade). Την εκτίμηση αυτή εξέφρασε σε δηλώσεις του στο διεθνές πρακτορείο οικονομικών ειδήσεων Bloomberg o αναλυτής της Commerzbank, Mίχαελ Βάιγκερντινγκ.

Όπως χαρακτηριστικά αναφέρει ο αναλυτής της δεύτερης μεγαλύτερης γερμανικής τράπεζας, είναι πια αρκετά πιθανή η η αξιολόγηση «investment grade» για ελληνικά καλυμμένα ομόλογα με επαρκή συμπληρωματική εξασφάλιση, συμπεριλαμβανομένων των ομολόγων της Alpha Bank και της Εθνικής Τράπεζας της Ελλάδος.

Να θυμίσουμε ότι από τις 30/07 η «Ν» έγραφε ότι οι ελληνικές τράπεζες δίνουν αγώνα δρόμου για αναβάθμιση σε επίπεδο investment grade καλυμμένων ομολογιών τους, ύψους τουλάχιστον 4 δισ. ευρώ.

Μία τέτοια εξέλιξη θα τις βοθήσει να αντλήσουν ρευστότητα από τις διεθνείς αγορές, έως ότου υπάρξει διεθνές περιβάλλον κατάλληλο που να επιτρέψει στα ελληνικά πιστωτικά ιδρύματα να προβούν σε νέες εκδόσεις με λογικό επιτόκιο.

Σύμφωνα με έγκυρες πληροφορίες της «Ν», τουλάχιστον δύο συστημικές τράπεζες βρίσκονται ήδη σε προχωρημένες διαπραγματεύσεις με διεθνείς οίκους αξιολόγησης και διεξάγουν due diligence προκειμένου οι οίκοι αυτοί να δώσουν επενδυτική διαβάθμιση (investment grade) σε καλυμμένες ομολογίες των συγκεκριμένων τραπεζών.

Σημειώνεται ότι οι τέσσερις τράπεζες αναζητούν εργαλεία και λύσεις για τη χαμηλή τους ρευστότητα και όχι για τη διακοπή του waiver. Το κόστος της διακοπής έχει επαρκώς προεξοφληθεί και δεν εκτιμάται να ξεπεράσει τα 60 εκατ. ευρώ.

naftemporiki.gr